Özlem Sara Cekic (SF), 2011-04-07:
Jeg fortalte om flere erfaringer, men i forhold til rygeheroin var det de videnskabelige metoder i Holland, hvor de har lavet en undersøgelse for at se, hvad det er, man ryger, og hvilken effekt det har bagefter, altså skaderne.
Mikrofonen skal lige ned, så den passer til højden.
Jeg skal hilse fra Socialdemokraterne og sige, at de støtter forslaget; ordføreren havde desværre ikke mulighed for at være med i dag.
Vi ønsker et samfund, hvor ingen er afhængige af stoffer, og hvor dem, der er afhængige, får mulighed for behandling og skadereduktion.
Men desværre er virkeligheden meget anderledes.
Mange mennesker i Danmark er afhængige af hårde stoffer, og mange af de mennesker er så syge, at de, som de selv udtrykker det, er nødt til at tage deres stoffer for at blive raske.
Mange af de mennesker har et højt forbrug af illegale stoffer.
Mange af dem begår rigtig meget kriminalitet for at købe stofferne, og andre tyer også til prostitution for at skaffe sig pengene.
Folketinget har anerkendt de særlige tiltag, der skal til, for at behandle stofmisbrugerne, men også for at nå stofmisbrugerne.
Derfor har Folketinget indført muligheden for, at man som stofmisbruger kan få lægeordineret heroin, en ordning, som SF har kæmpet for i mange år.
Derfor var det også en kæmpe sejr, da et flertal besluttede at tage skridt til en mere anerkendende, videnskabelig behandling af stofmisbrugere frem for en meget moraliserende tilgang.
Allerede da vi indførte lægeordineret heroin, havde vi i SF en række bekymringer, og det var bekymringer, som kom til udtryk, allerede meget kort tid efter at ordningen blev indført, når man snakkede med nogle af eksperterne eller stofmisbrugerne.
Behandlingen med lægeordineret heroin går ud på, at man som stofmisbruger kan indtage sin heroin via blodårerne.
I dag er der ca. 75 brugere i heroinbehandling, men Sundhedsstyrelsen har anslået, at den potentielle målgruppe for behandlingen kan være på mellem 300 og 1.000 mennesker.
Der er derfor alt for få, der tager imod tilbuddet.
Og der er, som man kan høre, når man snakker med stofmisbrugerne eller eksperterne, allerede på nuværende tidspunkt nogle forklaringer på, hvad der kunne være årsagen til det her meget lille antal mennesker, der tager imod det.
En af forklaringerne – eller en af de bekymringer, vi hører – er, at det er udleveringsreglerne.
Der er alt for mange rigide regler i forbindelse med udlevering, f.eks. at man skal dukke op to gange om dagen for at indtage sin medicin.
Nogle faggrupper giver udtryk for, at disse regler giver borgerne mulighed for at have en struktur i deres hverdag, og at det derfor er vigtigt, at de kommer to gange, mens andre giver udtryk for, at de rigide regler er en hindring for at nå gruppen optimalt der, hvor den er, og at udsigten til at transportere sig gennem byen to gange om dagen gør, at mange misbrugere siger fra over for tilbuddet.
Der er også nogle, der giver udtryk for, at reglerne er en hindring, så stofmisbrugerne, der profiterer godt af behandlingen, kommer længere væk fra arbejdsmarkedet, fordi reglerne forhindrer dem i at passe et arbejde.
En anden forklaring er, at reglerne omkring indtagelsen er ret restriktive.
Lægeordineret heroin skal som sagt i dag indtages via blodårerne, og mange af de potentielle brugere har ikke længere nogen ordentlige vener at indtage stoffet i og bliver derfor nødsaget til at gøre det i halsen eller i lysken, med fare for eget helbred.
Derfor vil rygeheroin også være et sundere alternativ for denne gruppe.
En tredje forklaring på, hvorfor der er så få, der får selve behandlingen, er jo, at reglerne er så strikse, at det er svært at blive kvalificeret til behandling.
I SF mener vi, man skal gøre, hvad man kan, for at nå gruppen af stofmisbrugere.
Der er ingen tvivl om, at de er meget, meget syge, og derfor skal vi gøre, hvad vi kan, for at behandle og for at minimere skaderne, men også forebygge skaderne.
Og så er det jo også fantastisk, at der er den sidegevinst, at man kan få gjort noget ved kriminaliteten, men man kan også forebygge kriminaliteten.
Erfaringer fra Holland og England viser os, at når der gives mulighed for f.eks. at ryge det, mindsker det også skaderne efterfølgende.
Derfor mener vi, at man skal være åbne over for de udenlandske erfaringer og anerkende nogle af de andre erfaringer, der også er på området.
I SF ønsker vi at møde stofmisbrugerne der, hvor de er, så man hele tiden udvikler nogle nye metoder til at nå stofmisbrugere, så det gør mindst skade, altså metoder, der har den bedste effekt.
Derfor vil jeg med de bemærkninger sige, at vi i SF støtter forslaget.